Na podlagi 33. in 48.a člena [Zakona o lokalni samoupravi](http://www.pisrs.si/Pis.web/pregledPredpisa?id=ZAKO307) (Ur. l. RS, št. 94/07 - uradno prečiščeno besedilo, 76/08, 79/09, 51/10, 40/12 - ZUJF, 14/15 - ZUUJFO, 11/18 - ZSPDSLS-1 in 30/18) ter 17. člena [Statuta](http://ls.lex-localis.info/KatalogInformacij/PodrobnostiDokumenta.aspx?SectionID=7c77facc-0879-4a8a-b334-b8ea0bfcfaa8) Občine Črna na Koroškem (Uradno glasilo slovenskih občin št. 12/17 in 59/17 je Občinski svet Občine Črna na Koroškem na svoji \_\_\_\_\_\_\_\_ redni seji, dne  \_\_\_\_\_\_\_\_\_ sprejel

**PRAVILNIK**

**O POSTOPKU IZVEDBE PARTICIPATIVNEGA PRORAČUNA V OBČINI ČRNA NA KOROŠKEM**

**1. člen**

**(Predmet urejanja)**

(1) Ta pravilnik določa postopek izvedbe participativnega proračuna v občini Črna na Koroškem.

(2) Participativni proračun v Občini Črna na Koroškem se imenuje »**MOJ PROJEKT ZA ČRNO**«.

(3) Namen participativnega proračuna v občini Črna na Koroškem je spodbujanje aktivne participacije in vključenosti občanov, dvig kakovosti bivanja v lokalnem okolju in krepitev skupnosti.

(4) V pravilniku uporabljeni izrazi zapisani v moški spolni slovnični obliki so uporabljeni kot nevtralni za moške in ženske.

**2. člen**

**(Začetek postopka)**

(1) Postopek izvedbe participativnega proračuna v občini Črna na Koroškem se začne z vsakokratnim sklepom, ki določa višino sredstev in način priprave participativnega proračuna v občini Črna na Koroškem in ga sprejme občinski svet.

**3. člen**

**(Strokovna komisija)**

(1) Postopek za dodelitev sredstev po tem pravilniku vodi strokovna komisija, ki jo s pisnim sklepom imenuje župan.

(2) Komisijo sestavlja 5 članov, in sicer:

·  predsednik Odbora za družbene dejavnosti

·  predsednik Odbora za komunalne zadeve, urejanje prostora in varstvo okolja

· predsednik Komisije za mlade

·  direktor občinske uprave,

·  finančnik.

(3) Strokovno podporo komisiji nudi občinska uprava.

(4) Člani komisije na prvi seji izmed sebe imenujejo predsednika komisije.

**4. člen**

**(Javni poziv)**

(1) Javni poziv občanom za oddajo projektnih predlogov pripravi občinska uprava, potrdi strokovna komisija, objavi pa župan.

(2) Javni poziv vsebuje:

·  ime in sedež uporabnika proračuna,

·  pravno podlago za izvedbo javnega poziva,

·  namen in cilje javnega poziva,

·  razdelitev območij oz. področij za potrebe javnega poziva,

·  okvirno višino razpoložljivih sredstev,

·  navedbo osnovnih pogojev za kandidiranje na javnem pozivu,

·  način izvedbe izbora predlaganih projektov,

·  postopek izvedbe javnega poziva,

·  kraj in čas, kjer lahko zainteresirani pridobijo obrazec za oddajo projektnega predloga, in način oddaje projektnega predloga,

·  rok, do katerega morajo biti predloženi projektni predlogi,

·  rok odpiranja in pregleda projektnih predlogov,

·  način glasovanja o primernih projektnih predlogih,

·  čas glasovanja,

·  rok in način seznanitve vlagateljev o izidu glasovanja in

·  druge potrebne informacije za izvedbo postopka.

(3) Javni poziv se objavi na spletni strani občine, na oglasni deske občine in v občinskem glasilu - Črjanske cajtnge.

**5. člen**

**(Oddaja projektnih predlogov)**

(1) Občani projektne predloge oddajo na spletni naslov Občine Črna na Koroškem, po pošti ali osebno na sedežu Občine Črna na Koroškem v roku, določenem z javnim pozivom.

(2) Projektni predlogi se oddajo na posebnem obrazcu, ki je skupaj z javnim pozivom objavljen na spletni strani Občine Črna na Koroškem in z občinskim glasilom Črjanske cajtnge poslan v vsako gospodinjstvo.

**6. člen**

**(Zbiranje projektnih predlogov)**

(1) Po poteku roka za oddajo projektnih predlogov vse oddane projektne predloge zbere občinska uprava Občine Črna na Koroškem.

(2) Vsak posamezen projektni predlog se skladno z določili, ki urejajo upravno poslovanje, evidentira kot samostojna zadeva.

**7. člen**

**(Preverjanje skladnosti projektnih predlogov)**

(1) Vse prejete projektne predloge občinska uprava v roku, ki je določen v javnem pozivu, najprej pregleda v skladu s pogoji, ki so določeni v drugi točki tega člena in navedeni v javnem pozivu.

(2) Občinska uprava presodi, ali projektni predlog zadostuje naslednjim pogojem:

·  prispeva k uresničevanju javnega interesa na območju občine Črna na Koroškem,

·  je takšne narave, da bo nosilec projekta lahko Občina Črna na Koroškem,

·  je skladen z razvojnimi usmeritvami občine, opredeljenimi z veljavnimi razvojnimi programi, s strategijami in programi razvoja posameznih področij,

·  izveden bo na območju občine,

·  ni uvrščen v proračun občine in ne ustreza pogojem za nepovratna finančna sredstva, ki jih predlagatelji lahko pridobijo na razpisih Občine Črna na Koroškem,

·  ne predlaga izvedbe in financiranja že obstoječe in financirane redne dejavnosti,

·  v zadnjih petih (5) letih še ni bil (so)financiran iz proračuna Občine Črna na Koroškem,

(3) Če projektni predlog izpolnjuje pogoje, določene v prejšnjem odstavku tega člena, se uvrsti v postopek preverjanja izvedljivosti projektnega predloga.

(4) Za projektne predloge, ki ne izpolnjujejo pogojev, določenih v drugem odstavku tega člena, občinska uprava pripravi kratko obrazložitev, zakaj se ne uvrstijo v nadaljnje preverjanje.

(5) Celotna dokumentacija s skladnimi in neskladnimi projektnimi predlogi in obrazložitvijo se pripravi za nadaljnji vsebinski pregled in pregled izvedljivosti občinske uprave ter za odločanje strokovne komisije.

(6) V primeru nejasnosti projektnega predloga je občinska uprava dolžna preveriti potrebne podatke in vsebine pri vlagatelju projektnega predloga ter o pridobljeni informaciji narediti uradni zaznamek v zadevi.

**8. člen**

**(Preverjanje izvedljivosti projektnih predlogov)**

(1) Vse projektne predloge, ki izpolnjujejo pogoje iz drugega odstavka 7. člena, občinska uprava vsebinsko pregleda z vidika izvedljivosti. Pri tem občinska uprava še posebej preveri časovni, ekonomski oz. finančni, zakonodajni, zemljiško-knjižni vidik, kakor tudi vidik vzdržnosti izvedenega projekta.

(2) Po preveritvi izvedljivosti občinska uprava pripravi obrazložitev in ustrezna pojasnila za strokovno komisijo.

**9. člen**

**(Dokončna presoja in potrditev projektnih predlogov)**

(1) Za končno presojo in potrditev projektnih predlogov, primernih za glasovanje, je pristojna strokovna komisija.

(2) Na podlagi obrazložitev občinske uprave strokovna komisija pripravi končni seznam skladnih in izvedljivih projektov po posameznih območjih občine za glasovanje.

(3) Na glasovanje se uvrstijo vsi projektni predlogi, za katere je v predhodnih postopkih ugotovljena skladnost, kot je določena v 7. členu tega pravilnika, in izvedljivost, kot je določena v 8. členu tega pravilnika.

(4) Strokovna komisija lahko predlaga, da se zaradi možnosti izvedbe in finančnega okvirja posamezni projektni predlog delno prilagodi oziroma spremeni oziroma se dva ali več enakih projektnih predlogov združi v en projektni predlog, o čemer mora obvestiti predlagatelje projektov.

(5) Strokovna komisija, skladno z javnim pozivom, pripravi končni seznam projektnih predlogov za glasovanje.

(6) Strokovna komisija potrdi tudi seznam neskladnih in neizvedljivih projektnih predlogov, ki se skupaj s pojasnilom zavrnitve objavi na spletni strani Občine Črna na Koroškem.

(7) Na podlagi odločitve strokovne komisije sklepe o zavrnitvi izda občinska uprava.

**10. člen**

**(Objava projektnih predlogov za glasovanje)**

(1) Po potrditvi seznama projektnih predlogov, ki se uvrstijo na glasovanje, občinska uprava pripravi vabilo občanom za glasovanje, ki ga objavi župan.

(2) Vabilo s seznamom projektnih predlogov za glasovanje se objavi na spletni strani in na oglasni deski Občine Črna na Koroškem.

(3) Vabilo vsebuje:

·  seznam projektnih predlogov, ki so uvrščeni v glasovanje na posameznem območju, skupaj s povzetkom projektnega predloga ter oceno vrednosti, preverjeno oziroma dopolnjeno s strani občinske uprave,

·  navodilo o načinu glasovanja,

·  rok za glasovanje,

·  upravičence do glasovanja ter

·  vse druge potrebne informacije za izvedbo glasovanja.

**11. člen**

**(Glasovanje)**

(1) Glasovanje poteka preko spletne pošte Občine Črna na Koroškem, navadne pošte ali osebno v roku, določenem v vabilu za glasovanje.

(2) Glasovnico za glasovanje pripravi občinska uprava, ki zagotovi tudi podporo strokovnih sodelavcev za izvedbo glasovanja.

(3) Navodila za glasovanje in upravičenci do glasovanja so natančno določeni v vabilu za glasovanje.

(5) Vsak občan ima pri glasovanju en glas za projektni predlog, ki ga lahko odda preko spletne pošte, navadne pošte ali osebno na sedežu občine.

**12. člen**

**(Uradni rezultati glasovanja)**

(1) Uradne rezultate glasovanja objavi občinska uprava Občine Črna na Koroškem na spletni strani in na oglasni deski Občine Črna na Koroškem in se objavijo tudi v decembrski številki občinskega glasila Črjanske cajtnge.

**13. člen**

**(Izglasovani in potrjeni projektni predlogi)**

(1) Po izvedbi glasovanja in pridobitvi uradnih rezultatov glasovanja strokovna komisija razvrsti izglasovane projektne predloge glede na število prejetih glasov ter jih potrdi kot izbrane glede na razpoložljiva sredstva.

(2) Po vrstnem redu glede na dobljeno število glasov se potrdi toliko projektnih predlogov, kolikor je razpoložljivih sredstev, in sicer tako, da se projektni predlogi razvrstijo po vrsti tako, da si sledijo od tistega z največ prejetimi glasovi do tistega z najmanj prejetimi glasovi. Če imata dva ali več projektnih predlogov enako število glasov in obeh oziroma vseh ni mogoče potrditi za izvedbo, o tem, kateri projektni predlog bo izveden, odloči strokovna komisija.

(3) Projektnih predlogov komisija med seboj ne sme kombinirati na način, da bi spremenila vrstni red izglasovanih projektnih predlogov z namenom, da bi se lahko izvedlo večje število projektnih predlogov oziroma da bi zagotovila izvedbo projektnega predloga, ki ni dobil zadostnega števila glasov glede na druge projektne predloge.

(4) Razdelitev preostanka sredstev je v pristojnosti strokovne komisije, ki mora pri tem upoštevati vrstni red izglasovanih projektnih predlogov.

(5) Strokovna komisija pripravi predlog projektov za uvrstitev v proračun Občine Črna na Koroškem za naslednje leto najkasneje v 10-tih dneh po končanem glasovanju. Predlog projektov za uvrstitev v proračun strokovna komisija posreduje občinski upravi, ki izvede ustrezen upravni postopek.

(6) Župan na spletni strani objavi končni izbor projektov, ki se bodo izvedli.

**14. člen**

**(Izvedba projektov)**

(1) Potrjeni projekti se uvrstijo v proračun Občine Črna na Koroškem.

(2) Potrjene projekte občinska uprava izvede skladno s sprejetim proračunom Občine Črna na Koroškem in v skladu s predpisi, ki določajo način izvrševanja proračuna.

**15. člen**

**(Končno poročilo strokovne komisije)**

(1) Strokovna komisija po zaključku proračunskega leta pripravi končno poročilo o izvedenih projektih, ki ga posreduje županu, ki ga objavi na spletni strani.

**16. člen**

**(Veljavnost)**

(1) Ta pravilnik začne veljati naslednji dan po objavi v Uradnem glasilu slovenskih občin.

Številka:

Datum:

|  |  |
| --- | --- |
|  | Občina Črna na Koroškem |
|  | Mag. Romana Lesjak, županja |